
A ZENEI MEGÉRTÉS FOKOZATAI, A FEJLŐDÉS. TARSADALMI INDÍTÉKAI
Amikor a zenei választás kiindulópontját keressük, tudnunk kell, hogy csak amit megért az ember, az lehet az övé, és csak azt értheti meg, aminek a jelentését megismerte és megszokta; de csak azt szokhatta meg, amit az adott határokon belül felfogni képes. Funkcionálisan pedig: a megszokottság, a megszokott hangzások ismétlése erősíti s alapvetően meghatározza – az előbb említettekkel együtt – a zenei szükségletet. Mégis, hogyan tudnánk objektíven meghatározni a zenei megértés szintjeit, fokozatait, hogy ezeken belül világosabban érzékelhessük a mozgásváltozás társadalmi okait?
Az elemi társadalmi zenei felfogás a környező hangzásvilág hármas adottságára épül: 1. az éneklés átlagos képességére és alapigényére, a normál kiterjedésű emberi hang alapján; 2. a hagyományos hangszerek hangzásainak különféle színű kifejezési és felfogási határaira; 3. a gépzenére, a rádió, tv, stb., gépi hangzásának és elterjedésének különleges szerepére. A mindezeken kívül felhangzó hangok befolyásolják a kifejezési készséget és a felfogást.
Szociológiai megközelítésünkben nem vállalkozhatunk sem a zenei megértés zene-formatani elemzésére, sem a pszichológiai zenei felfogás szisztémájának kibogozására, de valamelyest mégis érintenünk kell a zenei felfogás kérdéseit, annyiban, hogy szociológiai magyarázatot tudjunk adni.
Ha a zenei megértés (!!!végjegyzet:27!!!) szintjét, változásait, emelkedését vagy ugrásait vizsgáljuk, tapasztalati és logikai úton objektív fokozatokat állíthatunk fel. Aszerint, hogy bizonyos zenei elemek és zenei struktúrák miként válnak egyre bonyolultabbá; hogyan formálódik és fejlődik a megértés különféle szintjein a köznapi zenei megszokottság dallam-, ritmus- és harmóniavilága, időtartama és felépítése; hogy az olyan, nem tisztán zenei elemeket, mint amilyen a szöveg, látványosság, cselekmény vagy ismertethető program, hogyan lépi át a zeneértő a megértés egyre magasabb szintjére érve. 

A megértés fokainál a zenei elemek közül vizsgálnunk kell a dallamváltozásokat, a ritmust, a harmóniavilágot, a zenei építkezést s az ezzel összefüggő konkrét időtartamot és a kapcsolódó kísérő jelenségeket. Ezek alapján a megértés öt fokát különböztetjük meg. Az elemi megértési fok, amelyen a dallamív szöveggel együtt született, változatlan .és egyszerű ritmusú, a zenei felfogás és memória számára átfogható, legalább és legfeljebb 34 ütemű, egyszeri éneklése 30 másodperctől legfeljebb 60 másodpercig tart. Felépítésére jellemző az egyszerű dalforma. Hangkiterjedése nem emelkedik az átlagos éneklési képesség fölé, tehát (temperált hangszeren) oktávnyi, legfeljebb 10 hangot foglal magába. Harmóniája általában klasszikus, – a hármashangzaton alapszik, hangrendszere diatónikus vagy kromatikus. Ide tartoznak még az archaikus (pl. pentatonikus) hangsorok is.
A 2. zenei felfogási foknál, a dallamív hosszabbodik és bonyolultabbá válik felépítése ás hangkiterjedése; ezzel együtt az időtartama is nyúlik. Hangneme, ritmusa változatlanul megfelel az előző foknak, sőt, itt már nem jelentkeznek archaikus hangnemek, mert a klasszikus harmóniák közé a romantika harmonizálása kerül be. Noha az egyszerű dallam hosszabbodik, időtartama nem emelkedik 1,30 perc fölé. Még mindig dominál a szöveg és a dallam egyidejű jelentősége, énekelhetősége, legalábbis a vezérdallam átvétele.
A 3. megértém foknak már két pólusa van: az egyik, amely még mindig ragaszkodik ahhoz, hogy a zene jelentőségét szöveggel vagy látvánnyal, általában irodalmi és vizuális élménnyel együtt foghassa fel, de már ennek belső megértési árnyalatainál érvényesül az absztraktabb zenei megértés is. Változatlanul dominál a dallam, amelyhez már nem kapcsolódik olyan szorosan a szöveg, annál kevésbé sem, mivel ennek a hangkiterjedése már túl van azon, amelyet mindennapi éneklési képességgel reprodukálni tudnánk. De a szöveg még mindig tud valamilyen tartalmi, zenén kívüli fogódzót nyújtani. Maga a dallamív is sokkal bonyolultabbá válik.
Ritmusvilága változatosabb, de még mindig uralja a határozott és ismétlődő ritmus, a melodikus, általában énekelhető és formájában ugyancsak ismétlődést biztosító dallam. Ennek időtartama már az egyes egységeknél 3 perctől 6 percig terjed, azonban magasabb megértési szinten a kis egységek drámai felépítése nagyobb zenei szövetbe illeszkedik és szükségessé teszi annak strukturális követését is. Harmóniavilága szertelenebb az előzőeknél, zömében a XIX. századi romantikus koncepcióból fakad.
4. megértési fok, amikor már kizárólag a zene önmagában él, minden zenétől kívüleső magyarázat nélkül. (Tehát nem támogatja sem a szöveg, sem a vizuális élmény.) Van világosan kivehető melódiavonala, amelyet a zene struktúrájának változatos szövetéből csak a felkészült zenekövető analitikai képesség, illetve készség emelhet ki. Bár a téma, vagy a téma-melódia töredékei gyakran értékelhetőek, jellemző zenei értelmét mégsem az énekelhető melódiák adják, hanem a zenemű struktúrája, a témák változó megjelenése, egybefonódása, ellentmondásai és találkozásai. Ritmusvilága ezen a megértési fokon ugyancsak általában ismétlődő, következetes és követhető. Hangneme a dur és moll világa, diatonikus és kromatikus; harmóniavilága is a klasszikus dur-moll tonalitáson épül. Szigorú szerkezeti és szerkesztési elvei határozzák meg zenei felépítését. Időtartama: 20 perctől 50 percig terjed.
5. megértési fok. Lényeges eltérés az előbbiektől, hogy nincs követhető és főleg énekelhető melódiavonala, nincs állandó ritmusképlete. A hangsúlya zenei felépítés megértésére terelődik. Kikerül a klasszikus hangnemekből, teljesen vagy részlegesen megszűnik a dur-moll tonalitás. Szigorú szerkezet és szigorú szerkesztési elvek érvényesülnek ugyan a zeneműben, de a hangzás eddigi határainak kiterjesztése mind a klasszikus hangszereken, mind az adott zenekari hangzáson túllép. Időtartama részben a klasszikus műveknek megfelelő, részben lerövidül.

Ha ezeket a megértési fokozatokat konkrét műfajokra akarjuk alkalmazni, akkor a következő vázlatos képet kapjuk.

Természetesen az összefüggés az egyes fokok között az ábránál sokkal bonyolultabb, mint ahogyan az egyes fokokon belül sem teljesen egyértelmű, (pl. különböző harmónia- és ritmus-világ, eltérő hangrendszerek stb.)

A megértési fokok egymásutánja egyáltalában nem jelenti, hogy rendszeresen haladva, az egyes megértési fokokon át el lehet jutni a legbonyolultabb kifejezési formákhoz. Ennek az ellenkezője igaz. A határvonalak mutatják, hol kíván minőségileg teljesen másfajta megértést teljesen másfajta zenehallgatási magatartást, az öt megértési fok között húzott három „zenehallgatói magatartás” különbség-jelzése.
Tapasztalatunk szerint ugyanis – s ezt igazolja empirikus anyagunk is – az alapfokú vagy elemi megértés zenei szintjéről (1.) egyszerű halmozódó zenei tapasztalat alapján el lehet jutni a harmadik fokra. Természetesen többféle hatásnak kell közrejátszania, méghozzá ismétlődő hatássorozatnak, hogy a megértés és az igény változzék, de ez a harmadik fok nem kíván alapvetően, minőségileg más zenei észlelési magatartást. Az, hogy a hallgató odáig juthasson, természetesen tágulnia kell a hangok befogadási képességének, meg kell szoknia a nagyobb vonalú dallamívet, az összetettebb melódiákat; de ugyanez a különbség adódik; az első és a második, a második és a harmadik megértési fok között. Itt valóban „fokról fokra” lehet haladni és ezek között e1égséges egyfajta „halmozódó hatás”.

Az első minőségi ugrás ott következik, ahol a mennyiségileg halmozódó hatás már nem elégséges a megértéshez és a felfogáshoz, ahol már a zenei struktúra építkezése, a melódiaív követése sokkal többet kíván, ahol a harmóniavilág bonyolultabbá válik és az elengedettséget egyfajta koncentráltság, következetes figyelem kell, hogy felváltsa a hallgatói magatartásban. Még erősebben így van ez a negyedik és ötödik megértési fok között, ahol ismét minőségileg más hallgatói magatartásra van szükség, mint a harmadik és a negyedik fok között. Itt nem fogódzhat az alacsonyabb fokon álló hallgató a megszokott harmóniavilágba, nem találja meg az „énekelhető” melódiákat, nincs meg az uralkodó hangsor biztos támasztéka, felfogási bázisa, ezért csökken illetve változik a kedveltség kiterjedése.
Visszatérve a zenére, a zenei megértés különbségeire, mi az alapvető minőségi különbség a megértés- és felfogásszint változásnál? És hol jelentkezik először? Természetesen ott, ahol önmagában a hallás szoktatása nem elég, ahol a laza, elengedett hallgatás nem hoz megértést, felismerést. Tehát „könnyű” az egyik típusú zenét követni, és nehéz” a másikat. Felrajzolva a zenehallgatói magatartás két alaptípusát, így ábrázolhatjuk:






Felfogni

Hallani, hallgatni, érzékelni



     Figyelni, megérteni, érteni, értelmezni


laza, elengedett








koncentrált munka eredménye
Teljesen más hallgatói magatartást kíván, más ismereti szint alapján a két alaptípus: az egyikben koncentrált munka, szellemi teljesítmény ad eredményt, a másikban lényegében nincs munka, és nem is volt. Az elsőben akkor is munka van, ha az adott esetben már elengedett a zenehallgatói magatartás, de ahhoz, hogy ez a magatartás elengedett lehessen, ehhez valamikor figyelmes munkára volna szükség. A valamikor már kiforrott munka teszi lehetővé esetleg a mai szellemi elengedést, szellemi lazulást.
Az alapkülönbség tehát a „könnyebb muzsika” – és most egybemosunk értékes-értéktelent, kizárólag a könnyű, tehát az első megértési lépcsőfokon levő zenékre gondolunk – és a nehezen vagy nehezebben megközelíthető muzsika között a zenével kapcsolatos magatartásban van, nevezetesen abban, hogy a hallgató vállalta-e valaha a komoly zene megértése, felfogása érdekében, hogy igénybe veszi figyelmét, sőt esetleg a fárasztó, nem mindig kényelmes koncentrált figyelmet? Adott-e ehhez a szó szoros értelmében intellektuális feldolgozó, felfogó munkát? Akik tehát a zene útján akarnak eljutni az oldódáshoz, a lazuláshoz, az önmegtaláláshoz és az önkifejezéshez, de úgy, hogy az semmilyenfajta gondot, fáradtságot és főleg feladatot ne jelentsen a művészettel való találkozás egyik fázisában sem, azoknál sem az átvétel, sem a felfogás, sem az újraalkotás, a reprodukálás nem hozhat eredményt.
A tömegzenei formák értelmét az adja, hogy arra épülnek, ami valóban fontos az emberek számára; abban segítenek, hogy nap mint nap újra kezdhessék az életet, hogy a zenével biztosítsák a hétköznap gyakori monotóniájában a legkönnyebben megszerezhető életszínező elemet. Ezek eljuthatnak felfogásban mindaddig, ameddig a harmónia, melódia megszokása engedi. A hallgatás lényege pedig az értelmi nehézség kikapcsolása, a mellékesség, és az, hogy nincs műveltségi vagy műveletlenségi szinthez kötve.

A határ tehát ott van, ahol értelmileg, érzelmileg, gondolatilag a hallgatónak önmagából is adnia kell a megértéshez valamit annak érdekében, hogy a megértés adjon a számára valamit. Ez voltaképpen az előzően megrajzolt típussal ellentétes magatartást kíván: gondolati aktivitást, teljes együttélést, az áttekintés, átfogás képességét, az „ottlét”-et (és nem a másodlagosságot), az önmagán túllépő általános és lényeges gondolatok, érzelmek felfogását és feldolgozását, vagyis olyan intellektuális követelményeket, amelyek zenei jártasságot vagy ismeretet igényelnek, mert ezek nélkül nem fogadható be az „egész”.

Nem lényegtelen kérdés, hogy vajon ebben az esetben is fennmarad-e mindaz, amit a zenétől várnak; a napi feszültségek feloldása, a „kikapcsolódás”, a „feszültség oldása”, a „távolodás a hétköznapi gondoktól”. Nem kétséges, hogy a zene ilyenformán is „ellátja”, „megoldja” ezeket a várakozásokat, csak éppen lényegesen más tartalommal, mint az előző megértési, felfogási fokon. Míg az egyik oldalon fékezi a napi gondok feltörését, a másik oldalon, éppen az ellazu1ással egyidejűleg új és más gondolati tartalommal tölt el. Vagyis amíg „kikapcsol”, addig olyan általános emberi folyamatba „kapcsol be”, amely a köznapi jelenségeknél mélyebb vonatkozású és e látszólagos passzivitás közben olyan gondolati-érzelmi módon gazdagítja az embert, ami a tényleges emberi- társadalmi aktivitásnak lényegesebb értelmet és tartalmat ad.

Ilyen módon ez a zene nem közvetlenül kísérő jelensége a hétköznapi életnek, ebből kiemelkedett, nem vesz részt benne oly módon, mint az alapfokú megértés szintjének zenéje, amely értelmét a mindennapi élet mindennapi funkcióiban való részvételből nyeri.
Ezzel az esztétikai értelemben vett művészet önállósulásának kérdéséhez jutottunk el. A művészet – mint ahogyan a tudomány is – „megvívta a maga függetlenségi harcát”: függetlenedett a munkától, függetlenedett a vallástól, önálló értelemmel teli jelenséggé vált, amelynek ilyen módon saját és sajátos társadalmi feladata van. Önálló léte új szokásokat alakított ki, éppen erre az önállóságra épülő funkciókat.

Az emberek tevékenysége változatlanul igényelte a mindennapok zenei „szolgálatát”, hiába vált el ettől a művészi zene, a hétköznapok kialakították a maguk szükségletére azt a zenét, amely hajlandó szolgálni, és hajlandó részt venni a „lazításban”, ebben a nem önálló, csak kapcsolódó, zenei szempontból másodlagos jelentőségű életsegítésben. A művész és aki magát művésznek tartotta, boldogan távolodott el ettől az úttól, s a teljesértékűséget, az önmagában sokat érő, önmagában is jelentős zene alkotását választva, eltávolodott a mindennapi életet „kiszolgáló” feladattól, a másodlagos jelentőségű feladatoktól és ezzel átengedte a teret a „csekély művészi értékű” „alkalmazott zene” gyártóinak, és az erre épülő zenei ágaknak.
Amikor a két művészetről, a különböző megértési fokokról és különböző funkciókról van szó, és ezt a műveltségi monopóliummal, az osztályok szembenállásával indokoljuk, nem lehet teljesen figyelmen kívül hagyni a művészet önállósulásának említett útját és eredményét sem. Jóllehet a művész és a művészet önállóságával megnyerte a koncentrált alkotás lehetőségét, megnyerte, hogy műve számára művi életet teremtett – és arra még szervezetek sora is épülhetett –, de megszabadult a szerves életheztartozás morzsoló kényszerétől, miközben egyszersmind közvetlen erejét és a közvetlenül vele együttélő embereket is elvesztette. Nyert és vesztett. Értő elitet kapott és értetlenek tömegét. Teljes művészeti kifejezést és napi életen kívüli, múzeumi, koncerttermi átélést. Újfajta módon kapcsolódott az élethez, de kapcsolata a napi élethez szervetlenné vált. Nap mint nap meg kell vívnia további fenntartásáért a csatát, hogy a mindennapok elvesztéséért cserébe megkaphassa a „nem mindennapok” általánosabb, lényeges értelmét.
A zenehallgatási magatartásmódot tehát elsősorban a zene funkciója határozza meg, az, ahogyan a szubjektív szükséglet és a társadalmi szokásokon épülő objektív zenei alkalom igénye és lehetősége között a zene érvényesül. Másodszor viszont közrejátszik az, hogy a zenei felfogóképesség milyen szintű zene megértésére teszi képessé az embereket (lásd zenei megértési fokozatok); harmadszor, hogy ezeken a szinteken belül milyen jellegzetes emberi, társadalmi magatartás kifejezéséhez vagy megerősítéséhez segít a zene.
Visszatérve a zenei megértési szintek vizsgálatához, kétirányú mozgást, – szociológiai szóval élve mobilitást figyelhetünk meg: vertikális és horizontális mobilitást. Van olyan változás, amely a különböző szintek között jön létre, amikor átlépnek az egyik ismereti és megértési szintről egy másik – általában összetettebb – ismereti szintre. Van ugyanakkor egy olyan mozgás is, amely az adott ismereti felfogási szinten belül határozottan más társadalmi magatartást hoz magával, társadalmi orientáció-változást jelez, módosulást az értékrendszerben. Ez utóbbinál az is előfordulhat, hogy a társadalom változásainak akár előre jelző, akár utólag módosító tényezői léphetnek fel. Ez nem jelent eltérést az adott ismereti szinttől, nem a fokozatok közötti mozgást jelenti, hanem újabb magatartást, másfajta társadalmi viszonyt az elért ismereti szinten.

A szinteken belül és a szintek között – bizonyos típusú lezártság mellett – állandó folyamatos mozgás van, amely a társadalmi hatásoknak megfelelően hol rendkívül gyors és intenzíven erős hatással, hol rendkívül lassan felhalmozott hatások alapján jön létre.
Az „egyszerűtől a bonyolultig”, az „elemitől az összetettig” felépített megértési fokozatok egyébként korántsem valamilyen esztétikai minősítési kategóriák, nem esztétikai normák alapján hoztuk létre őket. Hiszen az „egyszerű” is lehet esztétikailag értékes, emberileg hiteles, és mint ahogyan már írtuk, kifejezheti az emberi teljességet; míg a bonyolult kifejezési módok és az összetett formák nem biztos, hogy minden esetben az emberi teljességet fejezik ki, éppen totalitás értelmében lehetnek szűkek, esetlegesek, véletlenszerűek. Tehát: nem azt az álláspontot képviseljük, hogy a „nagy formátumú” művek, a bonyolult kifejezési eszközök eleve közelebb járnak az emberi igazság-törekvésekhez, mint az elemi, egyszerű formák. Ez nem lenne igaz; nem erről akartuk meggyőzni az olvasót. Egyszerűen kerestünk egy objektíve megragadható mutatót, hogy a zene „tárgyi” tényezői alapján valamilyen fajta megértési, felfogási fokozatot építhessünk fel. És ez a zenei formák egyszerűsége vagy összetettsége szerint egyszerűen adódott; a zenei nyelv, az intonáció és ritmusvilág, a hangrendszerek, a harmóniavilág csoportosítható fajtái szerint bonthatónak látszott. Egyszerűbben csoportosíthattuk így a műfajokat is, könnyebben megérthettük az átmeneteket és az összefüggéseket is.
Hiba lenne azonban, ha az egyes fokozatokon belül nem látnánk vagy nem vennénk észre, hogy azonos szinten ugyancsak lényeges eltérések lehetnek, s a változások nemcsak a szintek között jöhetnek létre, hanem az adott szinteken belül, éppen tartalmi vonatkozásban, a társadalmi orientációjú, emberi magatartásban (mint ahogyan azt a három nagy tömegérdekű műfaj –  magyar nóta, népdal, jazz – változásában is igyekeztünk bemutatni).
Mégis, melyek azok a társadalmi tényezők – most már összefoglalva eddigi tapasztalatainkat –, amelyek részben a szintek közötti változásokat létrehozzák, részben azonos szinten belül társadalmi orientáció- váltást és emberi magatartásváltást teremtenek? Elsősorban a társadalmi változások, forradalmak, mozgalmak; a társadalmi mobilitás, a rétegek közötti státusváltás; a divattendenciák és a mindezeket kísérő, kifejező erős hatású tömegterjesztő eszközök. (Ezeket azért kell kiemelni, mert ugyan orientációt változtathatnak, de nem kapcsolódnak szükségképpen társadalmi mozgalomhoz, társadalmi változáshoz, még a társadalmi mobilitást sem feltételezi hatásuk.)

A mélyenható társadalmi változások és az ezeket jelző és kifejező mozgalmak nemcsak minden „szinten” zenét, de új zenei viszonyt és a felfogás, megértés fokozatai között változást is teremtenek. A mobilitás a zenei értékek terén is új értékek megbecsülését, átvételét jelenti a mozgásban levő réteg embere számára.

Forradalmi társadalmi változások idején a megértési szint, a felfogás és a magatartás fordulatában kettős irány érvényesül: az egyik, hogy a feltörekvő és hatalomra kerülő új osztályok átveszik a megelőző társadalmi rend stabilizálódott és most új módon fontossá vált értékeit; és oly módon, hogy új értékeket alakítanak ki, s új társadalmi magatartást tesznek „kötelezővé” a régi értékekkel szemben. A változások típusai a művészeti megértés, a magatartás fokai között általában gyorsak, intenzívek és – a forradalmi tömeg nagyságától függően – szélesek. Elsősorban azért hatékonyak, mert a művészet és a zene ügye nem csupán szakmai ügy, hanem szakmán kívüli, széles társadalmi érdek.
Ha a zenei megértési szintek gyors változásaira példát keresünk, tanulmányunkban a felszabadulás után bekövetkezett nagy társadalmi fordulatot kell elsősorban említenünk, a fővárosi nagyüzem munkásairól szóló tanulmányrészt. A lassú, halmozódó változásokra jellemző a mobilitás, így például a falu iparosodása; ebben az előző felfogásváltozáshoz képest lényeges különbség, hogy alapvető fordulat nem jön létre, viszont a társadalmi rétegek közötti mozgás következtében a megőrzött értékrendet, a stabil réteg szokásait alkalmazkodása, új társadalmi helyzete jegyeként a mobilizálódott réteg átveszi. Ennek példája a városiasodó falu, amely a műfajok választásában a városi munkásszokásokhoz idomul. Tehát tipikusan gyors változásokat a társadalmi forradalmak hoznak, lassabbakat a konszolidált társadalom fejlődési és nevelési tendenciái. A társadalmi tendenciák felismerésében az értékek változása játszik rendkívül fontos szerepet, amely megelőzi és követi a forradalmakat. Valóságos társadalmi mozgalom hoz létre eleven tömegekre ható széles és hatékony művészetet. Valóságos funkcionális és érzelmi azonosság teremt és tart fenn azonos zenét. Minden mozgás és ellenmozgás divatossá is válhat – divat teremhet a társadalom mély indítékaiból és a felületi rezgéseiből is.
A divat maga is változtat értéket és magatartást, változtathat orientációt, s bár jelez egyfajta társadalmi mozgásváltozás-igényt, de nem mindig jár együtt tényleges társadalmi mozgalmakkal, tényleges változással. Helytelen lenne akár túlságosan tágan, akár túlságosan szűken értelmezni. Felismerhető benne a két törekvés: „eltérőnek lenni” valamitől, valakitől és „hasonlítani” ebben az eltérésben valamihez, valakikhez.

Lehet mesterségesen is ideált teremteni; sorozatnyi példát lehet erre felhozni. De bármilyen divattá csak az a jelenség válhat – különösen ha nem a cipő formájáról, hanem szellemi használati módról és értékek váltásáról van szó –, amely vagy valamilyen meglevő tömegszükségletre, vagy ha ez a szükséglet még nincs meg, akkor olyan lappangó igényre épít, amely az adott társadalmi szituációban szükségletté fejleszthető. Ezért olyan érdekes a divatjelenségeknek szociológiai vetülete.
A zenei viszonyok változásában – akármelyik szinten kapcsolódik is a társadalmi mozgás, változás tendenciáihoz – erősítő, szélesítő és kifejező szerepet játszanak a tömegekre ható közvetítő médiumok. Hatásuk a zenei megértés szintjére elsősorban azzal jellemezhető (most csak a rádióról szólva), hogy bizonyos előkészítő és megerősítő szerepük van. Általában nem hoznak létre döntő fordulatot, nem olyan erőteljesek, mint a társadalmi változás általában, vagy az eleven zenei élmény egyéni hatásai, mert nem kezdeményeznek például zenei élményt. Vizsgálataink során sehol sem találkoztunk a rádió elsődleges élményteremtő hatásával, de jelentkezett a rádió szerepe mindenütt, ahol a primér élményt, a lassan halmozódó hatásokat előkészítette vagy rendszeresen megerősítette, ahol alátámasztotta a korábban kapott élmények hatását. Legfontosabb szerepe, hogy megismétel és rögzíteni segít, ezért hatása lassan és extenzíven mutatkozik.
Tehát megkülönböztethetünk lényeges társadalmi változásokhoz kötődő, azokat jelző, előkészítő vagy kifejező zenei jelenségeket. Elsősorban a zenei viszonyban, a megértés szintjén, a zenei magatartás és az emberi orientáció társadalmi tartalmát tekintve. És megkülönböztethetünk felületi mozgásváltozás, értékváltozás tendenciáihoz kötött érdeklődés-alakulást. A mélyreható társadalmi változások természetesen új értékeket hoznak létre, de új értelmezéssel átveszik a régi értékeket is, hogy kibontakoztassák belőle az új orientáció új attitűdjének megfelelően a bennerejlő társadalmi igazságokat.
